季長賞梅使侍兒歌作詩因次韻
作者：釋德洪
朝代：宋

paragraphs: 年來槁項皤須髮，世眼憎嫌遭棧絕。
君獨照人如冰輪，洗盡宿雲寒皎潔。
今日層樓空獨倚，天高衮衮飛鴻滅。
掉頭哦此賞梅詩，如對北窗香噴雪。
愛君語妙蜕塵埃，道骨自能逃歲月。
玉兒豈是解清唱，想見笑中呵手折。
嗅看應作小顰嬌，關心不與年時別。
一懽紛然雲雨散，落英滿地蛙聲歇。
可憐城郭都不知，新詩一出人爭說。
和羮他日願如君，長紅裊花歌壽闋。